આજે ધ્વજવંદન માટે જવાનો ઉત્સાહ કેટલા લોકોને હોય છે? શાળામાં ફરજિયાત ન જવાનું હોય તો બાળકોને જવાનો ઉત્સાહ હોતો નથી. સામાન્ય માણસ માત્ર મેસેજ મોકલીને દેશભક્તિ દર્શાવી દે છે. પ્રભાતફેરીઓ તો કોણ જાણે ક્યાં ખોવાઈ ગઈ. દેશભક્તિનાં ગીત હવે માત્ર ટીવી પરના ન્યૂઝમાં જ સંભળાય છે. આવું પરિવર્તન આવે જ. સ્વાભાવિક રીતે જ આવે. જેમ જેમ વર્ષો વીતતાં જાય તેમ તેમ આઝાદી અંગેની સમજ ઘટતી જાય અને મહત્ત્વ પણ ઓછું થતું જાય. આઝાદીની કિંમત ગુલામીમાં જ સમજાય છે. સ્વાતંત્ર્ય પર્વની ઘસાતી જતી મહત્તા વચ્ચે એ વિચારીએ કે સ્વાતંત્ર્ય દિવસે આપણે રજા માણવા સિવાય શું કરવું જોઈએ અથવા શું કરી શકીએ. અહીં આદર્શવાદી સલાહો આપવાનો ઉપક્રમ નથી, સામાન્ય માનવી સરળતાથી કરી શકે એવાં દેશહિતનાં કામો તરફ આંગળી ચીંધવાનો પ્રયાસ છે.